ועדת הכלכלה, כנסת 17, פרוטוקול מספר 375, 2007-10-29 11:45

גלעד ארדן: בוקר טוב, אני פותח את ישיבת ועדת הכלכלה.

גלעד ארדן: על סדר היום הצעה לדיון מהיר שאושרה בנשיאות הכנסת, של חבר הכנסת אבשלום וילן, ונושאה, כפי שהגדיר אותו חבר הכנסת וילן "הסכמת מועצת הכבלים והלוויין להיעתר לבקשה להוריד את ערוץ CNN.

גלעד ארדן: אנא הצג את הצעתך לדיון מהיר.

אבשלום וילן: תודה.

אבשלום וילן: ממידע שהגיע לידי, בגלל אי הסכמות בין חברת HOT, הכבלים, לבין חברת CNN, בעצם ב-1 בנובמבר יופסקו שידורי ה-CNN ברשת הכבלים, ותושבי ישראל ינותקו מערך שידורי ה- CNN.

רונית תירוש: ממקור מידע מיידי.

אבשלום וילן: אנחנו לא עוסקים במסחר, ותפקידה של הכנסת הוא לא לעסוק במשא ומתן מסחרי.

אבשלום וילן: אבל מבדיקות שערכתי בטרם ביקשתי את הדיון המהיר וגם לאחר שהתקבלה בקשתי, שמעתי משני הצדדים שלא נערך משא ומתן ענייני.

אבשלום וילן: היו הורדות ידיים, היו כל מיני הצהרות, אבל בפועל לא ישבו שני הצדדים לנסות להגיע להסכמות.

אבשלום וילן: אני אומר את זה משום שציבור הצרכנים הישראלי מעדיף למרות הכול את רשת CNN, את המידיות שלה ואת היכולות שלה להגיע בזמן אמת לכל מקום בעולם, ויש לו עבורה עדיין מקום של כבוד, וזה מתבטא בשיעורי הצפייה.

אבשלום וילן: לנתק מדינה כמו ישראל מה- CNN זה אבסורד.

אבשלום וילן: מצד שני יש קשיים כלכליים לחברת הכבלים; יש כל הזמן הפרטות של ערוצים, קומבינציות.

אבשלום וילן: אני לא רוצה להיכנס לזה כרגע.

אבשלום וילן: הבנתי מטיעון של חברת הכבלים שיש בהחלט בעיה שלא מדובר רק על רשת CNN, כי היא באה עם קבוצת חבילות שהיא דורשת להכניס בתמורה.

אבשלום וילן: אני בכלל לא רוצה להיכנס לתחום המסחרי.

אבשלום וילן: מהשיחות שניהלתי אני מרגיש שאין פה תום לב.

אבשלום וילן: כולם מחכים, כבר היינו בסרט הזה- -

גלעד ארדן: טרנר הוא הבעלים של CNN?

רונית תירוש: אין תום לב תמיד.

קריאות: כבר לא.

אבשלום וילן: כיוון שמדובר על 1 בנובמבר אני מציע שנפנה לשני הצדדים, ניתן להם ארכה של חודש, שיישבו ביניהם ויגמרו את הנושא ולא יחשיכו את המסך פה.

אבשלום וילן: בתור מי שעוסקים באחריות על הרגולטור, כאשר שני צדדים לא מדברים בכלל, זה הרי לא ויכוח על מחיר – יש שם קרבות תרנגולים.

אבשלום וילן: אני מציע שכל אחד יחזיר את נוצותיו למקומן, יתכבדו אנשי רשת CNN, יביאו את סגן הנשיא שלהם מלונדון, יתכבדו חברי חברת הכבלים ויביאו את המנכ"ל שלהם; יישבו שני הצדדים, ייצא עשן לבן, וציבור הצופים בסופו של דבר יהיה מרוצה.

גלעד ארדן: חבר הכנסת זיו, בבקשה.

יצחק זיו: הרעיון של חבר הכנסת וילן לתת להם חודש זה רעיון טוב, כי ערוץ CNN זה הערוץ היחיד שנותן באמת בזמן אמת את הדברים.

יצחק זיו: כשאני לא מקבל את המידע בערוצים שלנו אני עובר ל- CNN ומקבל שם.

יצחק זיו: לא יכול להיות שמשיקולים כספיים יחשיכו את המסך של תושבי מדינת ישראל.

יצחק זיו: לא יכול להיות שעושים את זה בצורה כזאת.

יצחק זיו: חד וחלק – שיישבו חודש ויידיינו, אבל אי-אפשר להחשיך, כלומר, HOT ירוויחו, והאזרח ייפגע.

יצחק זיו: זאת שיטה מאוד קלה, ולא ניתן לה יד.

יצחק זיו: תודה.

רונית תירוש: כשאני נמצאת בחו"ל הערוץ היחיד שאני פותחת הוא CNN.

רונית תירוש: בכל מדינה מפותחת ומתוקנת ראוי שגם כשתיירים באים לכאן או מי מהישראלים שמעוניין לראות בזמן אמת נפילה כזאת או אחרת – הרי זה מה שמעניין אותנו בזמן אמת – יוכל לצפות.

רונית תירוש: ראוי שברפרטואר שלה יהיה CNN.

רונית תירוש: ישבתי מה- CNN, ונראה לי מאוד בוטה לדרוש הורדה של 40% בעלויות- -

יצחק זיו: הורדת שלטר.

רונית תירוש: מי בעצם בני הערובה?

רונית תירוש: אותם צופים שאוהבים ורגילים לצפות בערוץ.

רונית תירוש: זה ערוץ חשוב ולא זניח, וצריך לעשות הכול כדי שהוא יישאר.

רונית תירוש: שלא ניכנס לפרטים כי גם אין לנו הרבה זכות בעניין.

רונית תירוש: לכן אני תומכת בהצעה של חבר הכנסת וילן לתת אורכה של חודש ולבקש דיון בעוד חודש כדי לראות איפה העניין עומד.

חנא סוייד: אני בעד שימור ה- .

חנא סוייד: CNN

גלעד ארדן: ובעד שימור כלל קרקעות קק"ל לא?

גלעד ארדן: אז אתה משנה עמדות.

אבשלום וילן: בשני הדברים הוא לכלל תועלת האוכלוסייה.

גלעד ארדן: בעד שימור, אבל לא כל שימור.

חנא סוייד: בעד שימור שצריך לשמר, מה שאפשר לשמר, מה שטוב לשמר, לשמר מה שלטובת הציבור.

גלעד ארדן: מאה אחוז.

גלעד ארדן: ברשות

גלעד ארדן: כם אני מעוניין לשמוע קודם את יושבת ראש מועצת הכבלים והלוויין כדי להשכיל אותנו מה נדרש כדי להוריד ערוץ מסוים.

גלעד ארדן: נדרש אישור שלכם, איזה סוג ערוץ נדרש ואיזה לא, מה מחויב להיות בחבילת הבסיס.

גלעד ארדן: ארבעת חברי הכנסת, שדעתי קצת שונה משלהם, סיפרו בשבחיה – האם יש נתוני צפייה מהעולם הגדול, לדוגמה מארצות-הברית לעומת ערוצי חדשות אחרים כמו FOX לדוגמה.

אבשלום וילן: אתה מכניס עכשיו פוליטיקה.

רונית תירוש: FOX זה די צהוב.

גלעד ארדן: פוליטיקה?

גלעד ארדן: איפה שמעת פה פוליטיקה?

אבשלום וילן: תנתח לך מה זה FOX- -

גלעד ארדן: דיברתי רק לגבי נתוני הצפייה, איך הגעת לפוליטיקה?

אבשלום וילן: הבנתי בדיוק.

רונית תירוש: אבל זה שיש נתוני צפייה לתוכניות שיש בהן קצת "צהוב" זה לא אומר שאנחנו צריכים לראות משהו איכותי.

רונית תירוש: בעיניי, CNN היא פי כמה וכמה יותר טובה.

חנא סוייד: אתה בעד FOX News?

גלעד ארדן: אני לא בעד שום דבר, אני שאלתי מה נתוני הצפייה.

גלעד ארדן: חלק מהטיעונים שנשמעו כאן התבססו על מה שקיים בעולם.

גלעד ארדן: דרך אגב, גם זה טיעון שמשתמשים בו כשנוח.

גלעד ארדן: כשנוח שמה שבעולם יהיה פה אז אומרים, איך יכול להיות שבעולם יהיה ולא פה; וכשלא מסכימים עם נושא אומרים, כל דבר שיש בעולם אנחנו צריכים מיד לקפוץ?

אבשלום וילן: זה משפטים שהם תמיד נכונים.

גלעד ארדן: זה לא המשפטים שאני צריך - -

אבשלום וילן: שני המשפטים נכונים.

רונית תירוש: מאחר שאני הזכרתי את העולם- -

גלעד ארדן: לא רק את.

רונית תירוש: אני אמרתי שבכל מדינה מתוקנת ומפותחת שאני מגיעה אליה – ויש גם לא מתוקנות ומפותחות – אני פותחת בה CNN, אז ראוי שגם בישראל יהיה.

גלעד ארדן: יכולה להיות שאת צודקת, אבל אני סבור שמדינת ישראל יכולה להישאר מדינה מתוקנת ומפותחת גם אם לא יהיה בה CNN ו- HOT, לדוגמה.

אבשלום וילן: אותו דבר אפשר להגיד על איראן.

אבשלום וילן: באיראן יש CNN, וזה נכון.

אבשלום וילן: אתם רוצים עוד דוגמות, אין בעיה.

רונית תירוש: אני בעד ערוץ איכותי ולא ללכת ל- FOX.

נעמה הניג: בראשית הדברים אציין ש- CNN לא - - - של ישראל.

נעמה הניג: אני מקבלת הרבה מאוד פניות: "בואו לא נהיה בורמה ולא צפון קוריאה" – CNN לא הוצא מישראל, הוא הוצא מ- HOT.

נעמה הניג: יש חלופה בישראל ששמה YES, ולקוחות שה- CNN מאוד יקר להם יכולים- -

רונית תירוש: אני לא מאמינה.

רונית תירוש: את רוצה שאני אעבור ל-YES, משום שהוצאת לי את CNN מ- ?HOT

נעמה הניג: זאת מהות התחרות.

רונית תירוש: באמת, עד פה.

גלעד ארדן: - - -

רונית תירוש: אני יכולה להצטער שלחמתי - - -

יצחק זיו: אנחנו ניכנס למלחמה שלכם?

רונית תירוש: "לא טוב לך, תעברי ל-YES".

רונית תירוש: את זה עוד לא שמעתי.

אבשלום וילן: אולי תגידי באחוזים, כמה מהציבור הישראלי מחובר לכבלים וכמה ללוויין.

נעמה הניג: ודאי של- HOT יש מנויים רבים יותר- -

אבשלום וילן: במספרים, שנדע.

קריאה: 64%.

קריאה: שליש, שליש, שליש.

אבשלום וילן: כמה לא מחוברים בכלל לכבלים וללוויין?

קריאה: כ-20%.

אבשלום וילן: 20%?

אבשלום וילן: זה שונה.

אבשלום וילן: תמיד אמרו לוועדה שזה 7%-8%.

אבשלום וילן: היו”ר גלעד ארדן: יש אוכלוסיות שלא רוצות להתחבר.

אבשלום וילן: כן, חרדים- -

גלעד ארדן: 7%-8% זה מכיוון שאנשים לא רוצים.

נעמה הניג: זה היה נדבך בתוך המכלול, כי ודאי שזה ערוץ חשוב, אני לא חולקת על כך.

נעמה הניג: בהחלט נשמח אם הוא יישאר ב- HOT כדי שצופי HOT יוכלו לצפות בו.

נעמה הניג: אני מניחה שבתי מלון וגורמים אחרים שמאוד זקוקים ל- CNN יעברו לפלטפורמה אחרת שמציעה את השידור הרב-ערוצי.

נעמה הניג: נתחיל מזה שיש אפשרות בחירה, ולאלה שמאוד חשוב, כפי שראינו במקרה של ה- BBC Prime שהרבה מאוד לקוחות של HOT עברו ל-YES בגלל BBC Prime, וזה בסדר.

גלעד ארדן: האם יש עוד ערוץ אינטרנשיונל חוץ מ- CNN?

נעמה הניג: יש מה שיש באנלוגי, ואנחנו לא יכולים להיפרד.

נעמה הניג: בזמנו כשהיו זיכיונות ו-HOT ניגש לקבל זיכיון עם ה- CNN, זה הובא למועצה ולא הוסר.

נעמה הניג: מאז שעברנו למשטר של רישיונות, ויש אפשרות, לפי הרישיון, להביא ערוץ חלופי אחר, ואין חובה לכלול את ה- CNN אנחנו מוגבלים רגולטורית לאסור את הסרתו כיוון שהובאה בפנינו חלופה סבירה.

יצחק זיו: האם תורידו את המחיר ללקוחות אם תשלמו פחות?

גלעד ארדן: היא ממועצת הכבלים והלוויין, היא לא HOT ולא YES, היא הרגולטור.

אבשלום וילן: השאלה לגיטימית.

נעמה הניג: השאלה לגיטימית.

נעמה הניג: התחלנו היום בבדיקת החבילה ומשמעות המחיר שלה בהתחשב בהסרת הערוצים.

נעמה הניג: אבל אין לשכוח ש-HOT נותנים מספר ערוצים חינם, ערוצים שאינם ערוצי בסיס, אלא ערוצים נוספים, כמו ערוץ אגו וערוץ הבידור הישראלי שהם לא גובים עליהם סכומים נוספים.

גלעד ארדן: "אגו" בחינם?

נעמה הניג: כן.

אבשלום וילן: מה שמחה לשמחה, לא הבנתי.

אבשלום וילן: אם CNN יירד הם ישאלו איזה ערוצים יקבל מי שמחזיק בכבלים.

קריאה: אגו.

גלעד ארדן: אגו זה חלופי ל-CNN?

אבשלום וילן: הוא אמר פה בישיבה הקודמת שפורנוגרפיה זה עניין של הגדרה.

רונית תירוש: מה זה "אגו"?

גלעד ארדן: אגו זה ערוץ "שגברים אוהבים", זאת הפרסומת שלו אצלם.

נעמה הניג: המחיר לא מתייחס לערוץ אחד.

נעמה הניג: מחיר של חבילה הוא עבור מכלול של ערוצים ולאיזון שבין המחיר לבין מספר הערוצים.

נעמה הניג: ודאי יש ערך מוסף לערוצים בעלי חשיבות.

נעמה הניג: יחד עם זה HOT הודיעו לנו שהם ישדרו את FOX News גם באנלוגי במקום ה-CNN שהיה חלק מהחבילה באנלוגי.

נעמה הניג: HOT משדרים גם את BBC World באנלוגי, את SKY, ערוצים זרים- -

אבשלום וילן: גם את הצרפתי.

נעמה הניג: - -גם את הערוץ הצרפתי FRANCE 24.

נעמה הניג: אין ספק שערוץ CNN שונה.

נעמה הניג: מדובר במשא ומתן עם שתי חברות, ובהתקשרות עסקית אנחנו מוגבלים ביכולת שלנו להתערב, במיוחד בכל הנוגע לזרים, שהרי לטענת HOT המחירים מאוד גבוהים ביחס למדינות אחרות- -

גלעד ארדן: חבילת הבסיס?

נעמה הניג: לא, של ה-CNN.

נעמה הניג: אם נכפה עליהם כרגולטור את ה-CNN, ה-CNN יוכל לדרוש כל מחיר.

נעמה הניג: השאלה היא האם אנחנו יכולים להעמיד את HOT או פלטפורמה אחרת בפוזיציה כזאת שהם חייבים, והם צריכים במקרה כזה לשלם כל מחיר.

נעמה הניג: היינו חייבים לקבל את ההחלטה במועד שקיבלנו בהתחשב במועד סיום ההתקשרות כדי לאפשר לצופים ידיעה של שבועיים מראש, אחרת היינו בוודאי נותנים להם את הזמן למצות את המשא ומתן ביניהם, ואנחנו עדיין מקווים שיתקיים משא ומתן שיאפשר את הערוץ.

גלעד ארדן: זאת אומרת, אין לכם סמכות לאסור עליהם להוריד את CNN.

גלעד ארדן: יכול להיות – ואת לא רוצה להגיד כבר מעכשיו שום דבר – שאם הם יורידו זה יכול אולי להשליך על המחיר, וגם זאת לא קביעה כי את לא רוצה להגיד את זה בשלב הזה של המשא ומתן כי זה בעצם יציב את HOT במצב שאתם משפיעים על השיקול המסחרי שלהם.

אבשלום וילן: אדוני היושב ראש- -

גלעד ארדן: זאת לא עמדתי, אדוני.

אבשלום וילן: יש פה מכתב מ-2002 של דן ולדמן, עוזר בכיר ליושב ראש המועצה, ובסעיף 3 נאמר שיש פיקוח על המועצה, והוא אישור להסרתו של כל ערוץ: "אין לי ספק כי בעידן חברות הכבלים אם יבחרו להסיר את ערוץ CNN למשל, המועצה לא תתיר זאת משום שמדובר בערוץ עתיר צפייה אשר הסרתו תביא לפגיעה בציבור גדול של מנויים".

גלעד ארדן: אין לי ספק שאם דן ולדמן היה היום יושב ראש המועצה, יכול להיות שהוא היה עומד במכתב, וגם יכול להיות שלא.

אבשלום וילן: אבל הבעיה היא בדיוק הבעיה.

נעמה הניג: בשנת 2002 כשדן ולדמן היה עוזר של היושב ראש דאז- -

גלעד ארדן: לא היה אז FOX News.

נעמה הניג: - - הורידו את ה- CNN.

נעמה הניג: הייתה החלטת מועצה שנמצאת בידי- -

גלעד ארדן: אבל אין לו ספק.

נעמה הניג: - - והוא לבסוף נשאר.

גלעד ארדן: דן ולדמן יוזמן לדיון הבא.

אבשלום וילן: מה יעשו צופי הכבלים, יחכו ששלדון אדלסון יעלה ערוץ ברוח מסוימת?

גלעד ארדן: בעזרת השם.

גלעד ארדן: עורך דין פרידמן, המועצה הישראלית לצרכנות.

זאב פרידמן: תודה רבה, אדוני היושב ראש.

זאב פרידמן: הנושא של ניהול הערוצים עולה מפעם לפעם.

זאב פרידמן: אנחנו רואים זליגה של ערוצים ממקום למקום, וראינו שזה גם הגיע לבתי-המשפט, ואמירות של בתי-המשפט היו מאוד נחרצות בעניין.

זאב פרידמן: זה אינטרוול מאוד צר מתוך המכלול הגדול שכדאי שביום מן הימים הוועדה הנכבדה הזאת תיתן את הדעת גם לזה.

גלעד ארדן: היום הזה קרוב מאוד.

זאב פרידמן: אני אשמח מאוד.

זאב פרידמן: צרכנים רכשו חבילות בסיס בהתאם למה שהוצג להם.

זאב פרידמן: הוצגה להם חבילת בסיס שכוללת את ערוץ CNN, והם זכאים לקבל את החבילה הזאת עם ה- CNN, במיוחד לאור החשיבות של ה- CNN כפי שהזכירו כאן חברי הכנסת.

זאב פרידמן: אנחנו קוראים לוועדה לשים ידה ולוודא שהאינטרס של הצרכנים יישמר לכל אורך הדרך גם כאשר מנהלים את המשא ומתן, משום שהמובנות הכלכלית איננה חזות הכול.

זאב פרידמן: לכן צריך לבדוק שאינטרס הצרכנים יישמר גם במסגרת שההערכה של ההיבט הכלכלי לעומת התועלת של הצרכנים יישמרו כפי שצריך להיות.

זאב פרידמן: אני מפנה את הבקשה גם לוועדה הנכבדה וגם למועצה לשידורים.

זאב פרידמן: בכל מקרה, כפי שהזכיר כאן חבר הכנסת זיו, אנחנו כל פעם רואים הסרה של ערוצים כדי לחסוך ולהקל על חברות הכבלים- -

איל נווה: אפשר לקבל דוגמות, בבקשה?

זאב פרידמן: תסתכל בפסק הדין לגבי דילול הערוצים בערוץ "5 פלוס"- -

יוסי לובטון: סוגיית 5 פלוס נפתרה- -

זאב פרידמן: היא נפתרה, אבל עד שלא התערבו ולא כפו לא הייתה הורדה של המחיר.

זאב פרידמן: אנחנו מבקשים שבכל פעם שאתם חוסכים כסף הציבור צריך ליהנות ממנו משום שהבטחתם ערוץ, אז תחזירו ערוץ- -

יוסי לובטון: מה הקשר?

אבשלום וילן: צריכים לדבר, לראות אם משדרים דוק.

זאב פרידמן: זאץ הבעיה.

זאב פרידמן: אחרי שכולם עברו ל-"5 פלוס" אפשר לפתוח את "פלוס-פלוס" - -

אבשלום וילן: זאת שערורייה.

אבשלום וילן: סוחטים את הצרכן בציניות, מביאים לו דוק וסנוקר, ואחרי זה אומרים לו שהוא מקבל ספורט חופשי.

גלעד ארדן: בכל העולם הנאור ה"פוּל" הוא ספורט מאוד מכובד.

גלעד ארדן: לא ייתכן שמדינת ישראל, עם כל הכבוד לכם, תתייחס לזה כאילו זה ענף ספורט מבוטל- -

אבשלום וילן: איפה הערכים היהודיים?

גלעד ארדן: רק CNN?

גלעד ארדן: גם פּול זה דבר מאוד חשוב.

זאב פרידמן: תחרויות בדמינגטון, זה מה שחסר במדינת ישראל כרגע.

נעמה הניג: זה אחד הערוצים הבסיסיים היחידים שמשודרים בו משחקים מרכזיים ממפעלים רבים בעולם, ואני אוכל להציג בפניך.

גלעד ארדן: האם את מדברת על ערוץ 5?

נעמה הניג: כן.

גלעד ארדן: ערוץ 5 לא רלוונטי כי מחיר הבסיס הוא מהגבוהים בעולם.

אבשלום וילן: מה שמעלה עורך דין פרידמן היא שאלה אמיתי כי בישראל אין אפשרות כמו מדינות אחרות בעולם לרכוש שלוש חבילות.

אבשלום וילן: אתה חייב בחבילה אחת הכול או לא.

אבשלום וילן: לכן יש פה בעיה.

אבשלום וילן: עשית הסכם, אתה משלם 200 שקל בחודש ומקבל הכול.

אבשלום וילן: עכשיו מתחילות המניפולציות.

אבשלום וילן: בארצות-הברית אם אתה לא רוצה, יש חבילה ב-25 דולר, חבילה ב-40 וחבילה ב-60, ואתה יכול לשלוט.

אבשלום וילן: פה הלכו לשיטה אחרת, אבל זה באופן סיסטמתי.

אבשלום וילן: לאורך זמן רואים את זה, וגם אין הבדל בין הכבלים לבין הלוויין מבחינה זו.

אבשלום וילן: בסופו של יום הכול על גבו של הצרכן.

מיטל בשרי: בחוזה ההתקשרות של החברות מול הצרכנים יש סעיף שאומר שהחברות רשאיות מדי פעם להוריד או לשנות ערוצים.

מיטל בשרי: זאת אומרת, זכיין שחותם על ערוץ או על חבילה, לא בטוח שהערוצים יישארו להם.

מיטל בשרי: זה CNN ועוד ערוצים שמגיעים אליהם במועצה לצרכנות שחברות, על-פי מדיניות החברה שלהם, משנה ומחליפה ערוצים.

יוסי לובטון: מה שאמר חבר הכנסת וילן הוא נכון.

יוסי לובטון: מדובר בסך-הכול במשא ומתן מסחרי.

יוסי לובטון: רשמתי לפניי את הציונים על הדרישות ועל יכולת ניהול המשא ומתן שלנו עם דרישה להנחה של X אחוזים.

יוסי לובטון: אנחנו חושבים שאנחנו יודעים לנהל משא ומתן, ונעשה את זה הכי טוב שאנחנו יודעים.

יוסי לובטון: אין לנו שום טענה או עילה להוריד את CNN לא בגלל איכותו, לא בגלל התכנים שהוא משדר; מדובר בסך-הכול על משא ומתן מסחרי.

יוסי לובטון: המחירים שהערוץ הזה דורש הם חסרי תקדים ולא בני השוואה לכל ערוץ חדשות בינלאומי אחר.

יוסי לובטון: אתה ציינת את FOX News, אז שוב: אין לנו שום כוונה לומר אם FOX News הוא טוב יותר או טוב פחות, אבל גם FOX News וגם BBC World שהוא בטח ערוץ חדשות מכובד מאוד בעולם ו-SKY הבריטי ו-FRANCE 24 – כולם חתומים בפלטפורמה, עם כולם הגענו להסכמים שהניחו את דעתנו.

יוסי לובטון: הערוץ היחיד שאתו לא הגענו להסכמה מסחרית הוא ה- CNN, לצערי, ולכן אנחנו מגיעים לנקודה שבה הוא צריך לרדת.

יוסי לובטון: חשוב לציין שבשנה שעברה היה לנו דיון על ה-BBC; גם אתו היה משא ומתן שתפס כותרות, שגרם לפניות ציבור.

יוסי לובטון: בסופו של דבר ישבנו עם ה- BBC על שולחן המשא ומתן, וערב ההורדה הגענו להסכמה, וחתמנו, והוא ממשיך לשדר בפלטפורמה שלו.

יוסי לובטון: חשוב להבין, מדובר בסך-הכול בניסיון של הפלטפורמה להגיע לעלויות תוכן סבירות בקנה מידה עולמי; זאת חברה מסחרית פרטית שרוצה להביא את התוצאות הכי טובות שהיא יכולה, וכפי שאתם יודעים, יש לה למעלה מ-5 מיליארד שקל של הפסדים צבורים מהשנים האחרונות.

יוסי לובטון: יש לנו מארג של הסכמים עם למעלה מ-150 ספקי תוכן.

יוסי לובטון: מטבע הדברים כשהסכמים נפתחים יושבים על שולחן המשא ומתן, ויש פעמים שיש קשיים במשא ומתן, יש גם פעמים שהמשא ומתן מתפוצץ.

יוסי לובטון: לכן אנחנו מורידים ערוצים ומעלים ערוצים.

יוסי לובטון: בתוך התחרות YES ממשיכים לשדר את , CNN כיום.

יוסי לובטון: זה שיקול חשוב מבחינתנו.

יוסי לובטון: אם חברת הכנסת תירוש תחליט לעבור ל-YES כמו לקוחות אחרים, זה יפגע בנו- -

רונית תירוש: עד שיהיה שם V.O.D, חכה.

יוסי לובטון: נתתם להם אישור, הם לא ממהרים לעשות את זה, אז אולי תשאלו אותם מה קורה עם האישור שנתתם להם.

יוסי לובטון: אבל זה לדיון אחר.

יוסי לובטון: זה בהחלט שיקול חשוב- -

גלעד ארדן: אתם תעלו את ערוץ High Definition יחד איתם או הרבה יותר מאוחר?

גלעד ארדן: קראתי שמיד עכשיו אתם גם הולכים לעשות ערוץ- -

יוסי לובטון: זה מן הסתם יהיה בכותרות בימים הקרובים.

יוסי לובטון: מבחינה זאת זה שיקול חשוב לנו.

יוסי לובטון: אם היינו חושבים שמספר הלקוחות שיעזוב אותנו גדול מהתועלת הכלכלית, בהנחה שאנחנו דורשים לקבל, מן הסתם לא היינו עושים את זה.

יוסי לובטון: אנחנו מאמינים שהפתרון של ערוצי חדשות בינלאומיים שאנחנו נותנים הוא גדול ורב, אני מכיר את חשיבות המותג CNN, אנחנו מודעים לה.

יוסי לובטון: לא רצינו להגיע למצב הזה, ואנחנו נשמח אם ביומיים הקרובים יועילו אנשי CNN להגיע לישראל ולא ישלחו רק נציג, שהוא עורך-דין מקומי- -

גלעד ארדן: עורך דין אברמוביץ' הוא עורך-דין מכובד ומוכר בוועדה.

יוסי לובטון: בלי לזלזל בעורך דין אברמוביץ', שהוא עורך דין מכובד.

יוסי לובטון: אבל זאת הפעם הראשונה שספקי התוכן לא שולחים נציג למשא ומתן.

דב אברמוביץ': אני ניהלתי את המשא ומתן בשם CNN בחוזה האחרון ובחוזה שלפניו, אתה לא היית.

דב אברמוביץ': אף פעם לא בא נציג CNN לארץ כדי לדון - - -

יוסי לובטון: כנראה, אף פעם לא הגענו לנקודה כזאת.

יוסי לובטון: אם אין צורך, בסדר.

גלעד ארדן: עורך-דין אברמוביץ', אתה מעוניין לומר דברים?

אבשלום וילן: כשהעליתי את הנושא קיבלתי טלפון מסגן נשיא אינטרנשיונל של CNN, רון סיכון, מלונדון והוא אמר שהוא לא נוהג בשום משא ומתן, והוא גם הביע את זעמו על תרבות ניהול המשא ומתן.

אבשלום וילן: הוא אמר, שיושבים במדינות בעולם, ופה אפילו לא מתנהל משא ומתן, ויש הכתבות- -

גלעד ארדן: רגע, הוא ישר מאשים את כל מדינת ישראל, גם אני כבר אשם בתרבות הזאת?

אבשלום וילן: הוא לא מאשים את מדינת ישראל- -

גלעד ארדן: מה זאת הגזענות הזאת של הבריטים?

אבשלום וילן: אני בכלל לא יודע אם הוא בריטי או לא, הוא יושב בלונדון.

גלעד ארדן: - - -

אבשלום וילן: אבל אני באמת חושב שלא התנהל משא ומתן, וזה גם מה שאמרו הצדדים- -

גלעד ארדן: בוא נשמע את מי שמייצג אותם בארץ.

אבשלום וילן: תן את הזמן, שיתכבד האדון סגן הנשיא ויגיע לפה, אם כן, כן, אם לא, לא, אבל ידע שהיה ניסיון ולא סיפורי מעשיות.

גלעד ארדן: אולי הבעיה שלו היא כרטיס טיסה.

דב אברמוביץ’: קצת קשה לו לנסוע ל-150 מדינות כדי לנהל משא ומתן עם כל פלטפורמה.

דב אברמוביץ’: בשביל משא ומתן מהסוג הזה הוא לא צריך לבוא לכל מדינה, אם כי אם הוועדה הזאת תראה זאת כעניין חשוב, גם מחר הוא יגיע לפה.

דב אברמוביץ’: אבל זאת לא הייתה הבעיה; הבעיה לא הייתה אף פעם היעדר סמכות שלי או היעדר יכולת שלו לדבר אתו ישירות.

דב אברמוביץ’: להפך: ניסינו לארגן פגישה בין מנכ"ל HOTלבינו לבין מספר שבועות, והכבלים ביטלו את הפגישה ברגע האחרון.

דב אברמוביץ’: הם אמרו: "אנחנו יורדים מהעניין, אנחנו מעדיפים- - - וכך היה.

אבשלום וילן: לא הבנתי, נקבעה פגישה- -

יוסי לובטון: לא ניכנס עכשיו לטקטיקות משא ומתן, ברשותך.

דב אברמוביץ’: - - - הם טוענים - - -

יוסי לובטון: אני מניח ש- - - זה בסדר, זה לגיטימי- -

קריאות: - - -

דב אברמוביץ’: העובדה שאתם אמרתם, זה ציטוט מדויק.

יוסי לובטון: לא אמרתי- - -

אבשלום וילן: חבר'ה, זה לא לפה, עם כל הכבוד.

גלעד ארדן: הפערים גדולים מאוד?

דב אברמוביץ’: כסף.

גלעד ארדן: ברור שזאת לא אידיאולוגיה.

דב אברמוביץ’: אני רוצה לתקן אמירה אחת של חבר הכנסת וילן.

דב אברמוביץ’: אין פה בעיות אגו מצד ה- CNN, להפך- -

אבשלום וילן: לא דיברתי על אגו, היושב ראש דיבר על ערוץ "אגו".

דב אברמוביץ’: חצי שנה אנחנו רודפים אחרי HOT ומציעים הצעה כזאת או אחרת כדי לגשר על הפער, כיוון שיש פער.

דב אברמוביץ’: למעשה, לא קיבלנו שום הצעה נגדית מ- HOTמתחילת הדרך.

דב אברמוביץ’: כך שאין על מה לדבר- -

אבשלום וילן: זה נכון שדרשתם שהם - - - את מספר הערוצים.

דב אברמוביץ’: אחת האפשרויות במשא ומתן כדי להוריד מחיר- -

אבשלום וילן: עד עכשיו נטיתי כאילו אליכם.

אבשלום וילן: בכל זאת יש החשיבות שהציבור הישראלי רואה שידורי CNN.

אבשלום וילן: בהזדמנות זאת אתם מנסים קצת להכניס בדלת האחורית עוד שניים-שלושה ערוצים ועל זה לקבע מחיר.

דב אברמוביץ’: זה לא המצב לחלוטין.

דב אברמוביץ’: כשהם אומרים שהמחיר הוא חסר תקדים וחסר פרופורציה, זה מחיר שהם עצמם הסכימו לו לפני זמן רב.

דב אברמוביץ’: זה בהחלט מחיר שהוא לא גבוה יותר ממחירים ש- CNN דורשת ממדינות אחרות, ובהתחשב בכך ש- CNN הוא ערוץ עצמאי- -

גלעד ארדן: בהתאם לכוח הקנייה במדינות האלה, אתה מתכוון, לא בהשוואה אבסולוטית.

דב אברמוביץ’: בהחלט.

דב אברמוביץ’: בהשוואה ריאלית ועניינית.

דב אברמוביץ’: בהתחשב בעובדה ש- CNN הוא ערוץ עצמאי שלא מקבל מימון ממשלתי כמו BBC World וכמו הערוץ הצרפתי- -

אבשלום וילן: בוא לא נדאג ל- CNN.

אבשלום וילן: אני מניח ש- HOT היו מוכנים להתחלף עם CNN בהגדרת המצב הכלכלי.

דב אברמוביץ’: CNN משודר ב- HOT מתחילת הדרך, מסוף שנות ה-80.

דב אברמוביץ’: במשך כל השנים CNN עשתה מה שצריך כדי לשתף פעולה עם HOT בצרות הפיננסיות שלה, אבל גם CNN הוא גוף כלכלי שצריך למכור את הערוץ ולא לתת אותו חינם.

דב אברמוביץ’: זאת לא יכולה להיות תשובה אולטימטיבית ש- HOT נמצאת בקשיים פיננסיים.

דב אברמוביץ’: אי-אפשר ללכת לכל ספק תוכן זר ולומר את הדבר הזה ולהכתיב לו מחיר שלא נשמע כמוהו.

דב אברמוביץ’: עוד שתי הערות: בקשר לתחליפיות, אני לא בטוח שבדקתם מספיק כי FOX News הוא בעצם "פיד" אמריקני.

דב אברמוביץ’: CNN שרואים פה בארץ הוא לא אותו CNN שרואים בארצות-הברית; גם FOX News הוא "פיד" אמריקני, והוא מכיל מינון הרבה יותר גבוה של חדשות אמריקניות.

דב אברמוביץ’: הדבר נכון גם לגבי ערוצים כמו SKY שיש לו מינון גבוה יחסית של חדשות בריטיות- -

גלעד ארדן: אנחנו המדינה ה-51.

דב אברמוביץ’: הייחוד של CNN הוא שהוא ערוץ בינלאומי ברמה עיתונאית גבוהה.

אבשלום וילן: זה שאתם מחבר אותנו לאסיה זה לא - - - נעזוב את זה כרגע.

דב אברמוביץ’: לכן כל הגוש שמגדיר את עצמו - -

אבשלום וילן: הטיעון שלך לא טוב, כי אם כצרכן אני אומר לך על מה אני מעדיף להסתכל, ואתה מחבר אותי לאסיה ולא לאירופה ולאמריקה זה פחות מעניין אותי.

דב אברמוביץ’: זה רוב המזרח התיכון.

גלעד ארדן: זה MTV.

אבשלום וילן: - - -

דב אברמוביץ’: בעניין נתוני צפייה אנחנו יודעים ש- CNN הוא הערוץ הבינלאומי הפופולרי בארץ- -

יוסי לובטון: גם זה לא נכון, לפי אחוזי הצפייה שלנו, אבל פה כנראה אפשר להגיד הכול.

דב אברמוביץ’: כשמדובר על שידור רב ערוצי, בגלל חסמי המעבר המנוי לא עובר לפלטפורמה אחרת בגלל כל ערוץ כשלעצמו.

דב אברמוביץ’: כל ערוץ כשלעצמו הוא לא מספיק בשביל להעביר אותו לפלטפורמה אחרת.

דב אברמוביץ’: פלטפורמה גם לא צריכה לנצל את העובדה הזאת ולדלל את הפלטפורמה לאט-לאט, כיוון שזה לא מספיק- -

גלעד ארדן: יש כאן הצעות לסיכום?

אבשלום וילן: אני הצעתי שוועדת הכלכלה תפנה לשני הצדדים, שיהיה חודש ימים שלא יורידו את הערוץ- -

יוסי לובטון: ומה יהיה המחיר באותו חודש?

אבשלום וילן: כמו שלא שיניתם את המחיר – אני לא יודע כאן על הצד המסחרי- -

יוסי לובטון: אבל זאת המשמעות.

אבשלום וילן: אל תתחכם.

אבשלום וילן: זה לא צריך להיות חינם.

אבשלום וילן: עד שאין הסכם אחר, אני מניח שזה אפשרי.

אבשלום וילן: אנא התכבד, תביאו לכאן את סגן הנשיא מלונדון.

אבשלום וילן: ביום רביעי בלילה נסגור עניין.

אבשלום וילן: אני אגיד לך מה המחיר?

אבשלום וילן: אני אגיד לך עם מי לדבר?

יוסי לובטון: אם נאריך בחודש המשמעות היא מאוד ברורה- -

אבשלום וילן: אני דיברתי עם קמיניץ, הבוס שלך, סיפרתי לו שזה מה שאני מתכוון להציע, והוא אמר לי: תבורך, אין שום בעיה, אנחנו מוכנים לשבת, יבוא סגן הנשיא ונגמור.

יוסי לובטון: זה היה לפני שבוע.

יוסי לובטון: בשבוע הזה סגן הנשיא לא הטריח את עצמו.

יוסי לובטון: אולי דב יכול לסיים- -

דב אברמוביץ’: לא נתת שום הצעה.

קריאות: - - -

אבשלום וילן: יש לי הרושם שאתה לא בא בידיים נקיות.

יוסי לובטון: אני בא בידיים נקיות לגמרי.

קריאות: - - -

אבשלום וילן: אתה סמנכ"ל של חברה מכובדת.

אבשלום וילן: יש כרגע הצעה של ועדת הכלכלה שמייצגת את ציבור הצרכנים בישראל וגם רואה את האינטרסים שלכם.

אבשלום וילן: הוועדה פונה אליכם לקחת חודש ימים, יתכבד סגן הנשיא בלוח הזמנים הצפוף שלו להגיע השבוע- -

איל נווה: הוא קיבל ביום שישי הצעה, ומאז הוא נעלם.

קריאות: - - -

אבשלום וילן: אנחנו יודעים בדיוק - - - איפה קמיניץ?

אבשלום וילן: שקמיניץ יישב איתי- -

איל נווה: קמיניץ נמצא בחו"ל.

אבשלום וילן: הוא יחזור עוד מעט?

אבשלום וילן: תקבעו פגישה ותסגרו עניין.

אבשלום וילן: מה כל המשחקים פה?

אבשלום וילן: אני לא מנהל משא ומתן מסחרי.

אבשלום וילן: אתם מתחכמים פה בוועדת כלכלה.

אבשלום וילן: יש לזה מחיר.

אבשלום וילן: תשלמו את המחיר הציבורי.

יוסי לובטון: אני לא מבין מה ההתחכמות- -

אבשלום וילן: אתה לא מבין שהגעת לוועדת הכלכלה, אז לפחות מבחינתך תקבל את ההצעה.

אבשלום וילן: אחרי זה במשא ומתן תעשה מה שאתה רוצה.

יוסי לובטון: אני רק אומר שמשמעות ההצעה היא מאות אלפי דולרים ל- HOT.

אבשלום וילן: נו, באמת.

יוסי לובטון: למה "נו, באמת"?

יוסי לובטון: זה חשבון מאוד פשוט.

אבשלום וילן: וההצעה שלך היא כמעט לפגוע.

אבשלום וילן: אתה כמעט מונופול, מחזיק שני שליש מהצרכנים.

אבשלום וילן: אנחנו נציגי הציבור.

אבשלום וילן: בלי לשמוע את דעתם אתה לא מוכן- - - ורק בוכה שייקחו לך כמה גרושים- -

יוסי לובטון: - - -

אבשלום וילן: היושב ראש, זאת הצעתי.

יוסי לובטון: - - - אברמוביץ' שהוא מוסמך לסכם, נשב עד יום רביעי.

יוסי לובטון: אתה מוזמן לשבת אתנו ונסכם.

אבשלום וילן: מה לי ולזה, אתה השתגעת?

אבשלום וילן: אני כחבר כנסת אנהל משא ומתן מסחרי?

יוסי לובטון: אז יישב אתנו עד יום רביעי ונסכם.

יוסי לובטון: אני מוכן להיכנס אתו למרתון עד יום רביעי.

אבשלום וילן: אתה רוצה שבועיים?

אבשלום וילן: שבועיים יותר נוח לך?

אבשלום וילן: אני מוכן שעד אמצע נובמבר הם יגמרו את העניינים.

גלעד ארדן: מתי מסתיים ההסכם?

יוסי לובטון: ב-1 בנובמבר.

גלעד ארדן: זה עוד יומיים.

יוסי לובטון: יש פה כוונות טובות, ואני מוכן לכל התערבות שלכם- -

אבשלום וילן: אתה אומר שקמיניץ לא בארץ.

יוסי לובטון: אני מוסמך לסגור על-פי קמיניץ.

אבשלום וילן: לא נראה לי שאתה - - -

מיטל בשרי: האם חשבת להוריד לצרכנים את המחיר של החבילות מכיוון שאתה עומד להוריד להם את CNN?

יוסי לובטון: אתם זוכרים שהמחירים של הכבלים לא מפוקחים, וכל צרכן שרוצה לעזוב הודיעה המועצה שהוא יוכל לעזוב - - -

מיטל בשרי: אתה מוריד לאנשים שבאמצע חוזה- -

אבשלום וילן: כמעט כמו לעזוב בנק.

יוסי לובטון: הם יכולים לצאת - - -זאת הייתה החלטת המועצה.

גלעד ארדן: עורך דין אברמוביץ', נניח שהוועדה תבקש מ- HOT להמשיך עוד שבועיים ולשדר את ה- CNN, האם בשבועיים האלה המחיר שתקבעו יהיה כמו המחיר שהיה עד כה, שאיננו יודעים אותו?

דב אברמוביץ’: אם אין מחיר אחר, אז כן.

אבשלום וילן: אפשר להגיד אחרת: המחיר שתקבעו יהיה מ-1 בנובמבר.

אבשלום וילן: הם יסגרו אותו במשא ומתן ביניהם.

דב אברמוביץ’: אם תהיה הארכה המחיר יהיה אותו מחיר כמו היום, אבל אם נגיע להסכם, כמובן שהמחיר- -

אבשלום וילן: יש לי הצעה בשבילכם: שבו בשבועיים הקרובים, והמחיר שתקבעו יחול רטרואקטיבית מ-1 בנובמבר.

גלעד ארדן: ואם לא יסגרו?

דב אברמוביץ’: צריכה להיות ברירת מחדל אם לא נסגור.

אבשלום וילן: אנחנו לא מתערבים בזה.

יוסי לובטון: אבל אתם מתערבים בזה.

יוסי לובטון: עצם ההחלטה הזאת היא התערבות.

אבשלום וילן: אתה לא בא בידיים נקיות.

יוסי לובטון: אני בא בידיים נקיות לחלוטין, אני רק לא מוכן - -

אבשלום וילן: אנחנו מייצגים את הציבור.

אבשלום וילן: הציבור פנה אליי, אני אראה לך את המכתבים.

אבשלום וילן: הוא לא רוצה בהורדה של CNN מהערוץ שלכם.

אבשלום וילן: יש הרגשה שזה לא בידיים נקיות.

אבשלום וילן: בוא תוכיח – ייקח לך שבועיים או יומיים.

אבשלום וילן: תבואו בידיים נקיות ונסגור עניין.

יוסי לובטון: אני מוכן לשבת ביומיים שנותרו במרתון ולפנות את כל לוח הזמנים ולשבת עם דב- -

גלעד ארדן: בואו נוריד את השבועיים, נעשה את זה יומיים.

אבשלום וילן: לא.

גלעד ארדן: למה לא?

אבשלום וילן: כי קמיניץ בחו"ל- - -

גלעד ארדן: מה זה משנה שהוא בחו"ל, אפשר לסדר לו שיחת ועידה.

אבשלום וילן: הם יכולים להקשיב לנו, והם גם יכולים לא להקשיב לנו.

אבשלום וילן: אם רוצים להיות רציניים, תן שבועיים, כי אי-אפשר להביא סגן נשיא ביומיים, ואי-אפשר להביא את המנכ"ל שלהם תוך יומיים.

אבשלום וילן: זה אומר – פיצוץ.

גלעד ארדן: אני אגלה לך סוד: גם אם זה יהיה בשבועיים או ביומיים זה לא יהפוך את ההחלטה לרצינית, לדעתי, כי עם כל הכבוד לנו בעניין הזה, המסר עובר בצורה ברורה, ואני מוכן לתרגם אותה גם להצעת החלטה.

גלעד ארדן: מה שהם לא יסגרו ביומיים הקרובים עד ליום הירידה מהמסך הם גם לא יסגרו בשבועיים, אלא אם יהיה איום כלכלי מהכנסת שיעשה להם נזק גדול יותר מאשר - - - כל אחד פה יחליט אם הוא רוצה להתערב בזה או לא.

גלעד ארדן: זאת זכותכם.

אבשלום וילן: הכנסת רק יכולה להביע את דעת הציבור, היא לא צד כלכלי בנושא.

גלעד ארדן: בסדר, אבל לא עשינו סקר מקיף של דעת הקהל בעניין הזה.

אבשלום וילן: אבל מבחינה זאת, בגלל זה גם ביקשתי דיון מהיר, ברגע שהיו פניות ובקשות- -

גלעד ארדן: אז אני מתרגם את להחלטה: באנלוגי יכול להיות שאתם מחליפים את ה- CNN ב- FOX News, אבל בדיגיטלי אין חלופה.

גלעד ארדן: זאת אומרת המנויים מפסידים ערוץ אחד שהיה משודר אצלם בחבילת הבסיס.

גלעד ארדן: די בכך שהוועדה תביע את אי שביעות רצונה מהנושא הזה.

גלעד ארדן: אנחנו בהחלט נתחשב בדברים כאלה כאשר כל הטלוויזיה הרב-ערוצית בישראל תיבחן בשבועות הקרובים, ועל זה אני אדבר בהרחבה ואבקש את עזרתכם ואת תמיכתכם.

גלעד ארדן: אני מציע שנקרא להם להגיע לפתרון מוסכם ביומיים הקרובים לטובת הצרכן הישראלי- -

לאה ורון: זה יקשה עליהם במשא ומתן.

גלעד ארדן: זה לא מקשה על המשא ומתן, אין משא ומתן כרגע.

אבשלום וילן: אני מעמיד הצעה נגדית להצעתך.

אבשלום וילן: מכיוון שאני לא רואה שיקרה משהו ביומיים הקרובים, וטכנית זה בלתי אפשרי- -

גלעד ארדן: יש כאן רוב בוועדה שרוצה שה- CNN ישודר.

גלעד ארדן: לי זה לא חשוב.

אבשלום וילן: אתה רוצה, עד 10 בנובמבר.

אבשלום וילן: אין לי פה עניין, אבל שתהיה פגישה אחת של משא ומתן.

אבשלום וילן: היא לא קרתה עד היום לא בין הנציגים האלה, אז בין נציגי העל, ואז נדע שעשינו את מלאכתנו.

אבשלום וילן: לא ; בנובמבר, לא 15 – 10 בנובמבר.

אבשלום וילן: הרי אני לא מתווכח איתך פה על התאריך.

גלעד ארדן: בסדר, אבל בינתיים הערוץ ירד כי אנחנו לא יכולים לכפות על HOT להמשיך לשדר- -

אבשלום וילן: אני לא יכול לכפות על HOT דבר, אבל יש פה פנייה ציבורית.

אבשלום וילן: עד 10 בנובמבר לגמור את המשא ומתן, ואם ב-10 ימים לא נגמור, אני מניח שהוא יחזור למנכ"ל שלו, והם יקבלו את זה.

גלעד ארדן: אני לא מתייחס לזה, אני מתייחס רק לשאלה עד מתי ישודר ה- CNN.

רונית תירוש: עד 10 בנובמבר.

גלעד ארדן: אתם לא מבינים?

גלעד ארדן: זה לא העניין.

גלעד ארדן: גם אם יום אחד, יש מחלוקת כמה עולה היום הזה.

גלעד ארדן: מה אתם רוצים, שאני אכריח את HOT לשלם על היום הזה כמו שהם רוצים ולא הם?

אבשלום וילן: יגמרו אחרי זה.

גלעד ארדן: ואם הם לא יגמרו?

אבשלום וילן: אז הכנסת עשתה את מה שביכולתה.

אבשלום וילן: לא נגמר- -

גלעד ארדן: "מה שביכולתה" זה לא לדרוש להמשיך לשדר CNN, זה לא ביכולתה.

גלעד ארדן: תביאו הצעת חוק כזאת, נכריע.

גלעד ארדן: אבל אני לא יכול לדרוש לשדר CNN.

אבשלום וילן: סלח לי, אתה גם ועדה ציבורית, אל תתבלבל.

אבשלום וילן: אתה אמנם מחוקק מצטיין, עם כל הכבוד, אבל תפקידה של ועדת כלכלה איננה רק לחוקק, הוא גם להביע את מחאות הציבור ובקשותיו, ובדרך כלל אנחנו מצפים שמי שנמצא ברגולציה שידאג להשתתף בזה.

אבשלום וילן: למחוקק, לחבר הכנסת יש שני צדדים: יש צד מחוקק וצד ציבורי.

אבשלום וילן: אני מהתחלה אמרתי שאני אדאג גם לצד הציבורי.

אבשלום וילן: חוקית אין לי שום מעמד פה.

אבשלום וילן: חוקית אין לי שום מעמד פה.

אבשלום וילן: הם שני גופים עצמאיים, יש רגולטור – אני לא במעמד חוקי פה.

אבשלום וילן: אני בסך-הכול פונה לרצון הטוב של שני הצדדים.

אבשלום וילן: לכן אין משמעות למה שאתה אומר.

אבשלום וילן: לא משנה אם זה יומיים או עשרה ימים, משנה אם יש רצון טוב.

גלעד ארדן: בסדר, אני רק אומר העשרה ימים- -

קריאה: מחירים- -

אבשלום וילן: איזה מחירים?

אבשלום וילן: יסגרו על מחיר אחרי זה.

רונית תירוש: הם סבלו מהמחירים הגבוהים עד היום.

רונית תירוש: חבר הכנסת אבו וילן מנסה לומר שכנציג הציבור הוא לא יכול להישאר אדיש, הוא לא יכול להשאיר את זה בממד הזמן שהיה, אלא אפילו יום, שבוע או שלושה ימים נוספים זה מסר: לחמנו את מלחמתכם, אנחנו לא יכולים להתערב ולא נתערב.

רונית תירוש: אבל עשינו משהו כדי להצביע, לזעזע או להטריד קצת את ראשי HOT שיחשבו שיש פה עמדה של ציבור שנתמך על-ידי נציגים מהכנסת.

רונית תירוש: אם נשאיר את זה בטווח היומיים האלה שבהם ממילא החוזה מסתיים, אין פה שום מסר.

רונית תירוש: ככה אני מבינה את ההתעקשות של חבר הכנסת אבו וילן.

רונית תירוש: הוא לא מתעקש שזה יהיה חודש או שלושה ימים.

רונית תירוש: תחליט אתה.

גלעד ארדן: אני מסתייג מהסיכום, אבל אני מעלה אותו להצבעה.

גלעד ארדן: הוועדה מביעה את חוסר שביעות רצונה מהורדה חד צדדית של ערוץ CNN למנויי HOT.

גלעד ארדן: הוועדה מבקשת מהצדדים לנסות להגיע לסיכום עסקי ביניהם בהקדם האפשרי ולדחות את הורדת ערוץ CNN משידורי הערוץ לפרק נוסף של 10 ימים מעבר לפקיעת ההסכם כדי לנסות להגיע להסכמה עסקית.

גלעד ארדן: הניסוח בסדר?

אבשלום וילן: בסדר גמור.

גלעד ארדן: מי בעד?

גלעד ארדן: בעד-2, אין מתנגדים, אני נמנע.

גלעד ארדן: תודה רבה.